Drie dood in gru-ongelukFoto: Marshall Security. Drie mense is dood en nog ‘n persoon is beseer toe ŉ motor in die agterkant van ŉ stilstaande vragmotor by ŉ vulstasie vasgejaag het. Nick Dollman, woordvoerder van Netcare 911, het gesê die voorval het omstreeks 00:15 Vrydagoggend op Noordkusweg naby die Effinghamweg-afrit in die Red Hill-omgewing van Durban plaasgevind. Ooggetuies beweer die bestuurder van die rooi VW Golf GTI het beheer verloor oor die motor en in ‘n vragmotor wat by ŉ vulstasie geparkeer was vasgejaag. “Die polisie sal egter die presiese omstandighede rondom die voorval ondersoek,” het Dollman gesê. Volgens Dollman het Netcare 911-paramedici saam met ander nooddienste by die toneel opgedaag. “Een pasiënt was in ŉ kritieke toestand en moes aan ŉ asemhalingsmasjien gekoppel word. ŉ Ander persoon het matige tot ernstige beserings opgedoen.” Volgens Dollman moes brandbestryders meganiese toerusting gebruik om die vasgekeerde insittendes uit die wrak te bevry. Hulle het die dak van die voertuig verwyder. Die pasiënte is op die toneel gestabiliseer en na nabygeleë hospitale vervoer vir verdere mediese behandeling. Kyle van Reenen, woordvoerder van Crisis Medical, het intussen bevestig die kritiek beseerde pasiënt is kort ná aankoms by die hospitaal dood.